A BIZOTTSÁG KÖZLEMÉNYE AZ EURÓPAI PARLAMENTNEK, AZ EURÓPAI TANÁCSNAK ÉS A TANÁCSNAK

az EU-ba irányuló, nem alapvetően szükséges utazásokra vonatkozó ideiglenes korlátozás alkalmazásának harmadik értékeléséről

I. Bevezetés

A Covid19-világjárvány az egész Európai Unióban példátlan egészségügyi veszélyhelyzetet okozott. A népegészség-védelem első számú prioritássá vált mind az EU, mind a tagállamok számára.

Valamennyi tagállam intézkedéseket hozott a vírus hatásának korlátozására. A meghozott intézkedések szükségesek voltak ugyan a polgárok egészségének és jólétének védelme érdekében, ám súlyos következményekkel jártak az EU-n belüli szabad mozgásra és a schengeni térség működésére és integritására nézve. A legtöbb tagállam és schengeni társult állam ideiglenes belső határellenőrzéseket és az EU-n belüli szabad mozgást korlátozó intézkedéseket vezetett be.

Egy szabad mozgáson alapuló és belső határellenőrzés nélküli egységes térség – mint amilyen a schengeni térség – közös és szigorúan összehangolt politikát tesz szükségessé az EU külső határai tekintetében, a jelenlegi világjárvány pedig még inkább megköveteli a harmadik országokkal szembeni következetes és közös megközelítést, amelynek elsődleges célja a népegészség-védelem. Az Európai Bizottság a világjárvány kezdetétől fogva mindent megtett annak érdekében, hogy valamennyi uniós tagállam és schengeni állam egységesen lépjen fel.

2020. március 10-én az Európai Unió állam-, illetve kormányfői azt hangsúlyozták, hogy a Covid19 tekintetében közös európai megközelítésre van szükség. 2020. március 16-án a Bizottság közleményt fogadott el, amelyben a harmadik országokból az EU+ térségbe irányuló, nem alapvetően szükséges utazások ideiglenes korlátozását ajánlotta. Ezt az ajánlást 2020. március 17-én a külső határokon megvalósítandó összehangolt fellépésre vonatkozó, a Bizottság ajánlásán alapuló megállapodás követte. Azóta valamennyi uniós tagállam (Írország kivételével) és schengeni társult állam (a továbbiakban: tagállamok) nemzeti határozatot hozott az utazási korlátozás végrehajtásáról.

A Bizottság 2020. április 8-án és 2020. május 8-án két nyomon követő közleményt fogadott el. A Bizottság a legutóbbi közleményében felkérte a tagállamokat, hogy 2020. június 15-ig hosszabbítsák meg az utazási korlátozást.

Az ideiglenes utazási korlátozás a harmadik országokból az EU+ térségbe irányuló, valamennyi nem alapvetően szükséges utazásra vonatkozik. Ugyanakkor annak érdekében, hogy a szükséges minimumra csökkentsék a korlátozás hatását, az ajánlás kizárta az alapvető feladatot vagy szükségletet ellátó utazók meghatározott kategóriát.

Mivel a külső határokon meglévő utazási korlátozások fenntartásának ajánlott időszaka 2020. június 15-én lejár, ez a közlemény az említett utazási korlátozások fokozatos és összehangolt feloldására vonatkozó, olyan közös elveken és kritériumokon alapuló megközelítést terjeszt elő, amely lehetővé teszi azon harmadik országok meghatározását, amelyek tekintetében fel lehet oldani az EU+ térségbe irányuló nem alapvetően szükséges utazásokra vonatkozó utazási korlátozást.

II. A fejlemények és a jelenlegi helyzet értékelése

2020. április 15-én az Európai Bizottság elnöke és az Európai Tanács elnöke bemutatta „a Covid19-járvány megfékezésére irányuló intézkedések fokozatos megszüntetését célzó közös európai ütemtervet”. Az ütemterv meghatározza, hogy miként kellene fokozatosan és összehangoltan megszüntetni a belső határellenőrzéseket, mielőtt a második szakaszban enyhíteni lehetne a külső határokon alkalmazott ideiglenes korlátozásokat, és a nem uniós lakosok újrakezdhetnék a nem alapvetően szükséges utazásokat az EU-ba.

A fenti elveknek megfelelően a Bizottság a turizmussal és a közlekedéssel kapcsolatos támogatási intézkedéscsomag részeként május 13-án előterjesztette az „Út a szabad mozgás helyreállítására és a belső határellenőrzések megszüntetésére vonatkozó, fokozatos és összehangolt megközelítés kialakítása felé” című közleményt. Ez a közlemény összehangolt, kiegyensúlyozott és fokozatos megközelítést határoz meg a belső határokon meglévő utazási korlátozások és ellenőrzések megszüntetése tekintetében, valamint előre tekintve, a külső határok átlépésével járó, nem alapvetően szükséges utazásokra vonatkozó korlátozások második lépcsőben történő megszüntetésére vonatkozóan. Bár a sorrendiség egyértelmű volt, a két folyamat nagyjából hasonló megközelítést követhet, és a járványügyi helyzettel, a járvány megfékezésére irányuló intézkedésekkel, így a közösségi kontaktusok korlátozásával kapcsolatos hasonló kritériumokon alapulhat, figyelembe véve gazdasági és társadalmi megfontolásokat is.

A belügyminiszterek 2020. június 5-i ülésükön megvitatták a Covid19-világjárványra válaszul hozott lépéseiket, és azt, hogy miként kellene eljutni az új korlátozások megszüntetéséig. Közös egyetértés alakult ki abban, hogy az uniós tagállamok és intézmények szorosan együttműködtek ugyan a vírus terjedésének korlátozása érdekében, azonban továbbra is alapvető fontosságú marad a koordináció most, hogy javul a helyzet. Az elnökség azt is megállapította, hogy a legtöbb tagállam június 15-ig megszünteti a belső határain bevezetett ellenőrzéseket és a kapcsolódó utazási korlátozásokat, a többi tagállam pedig a hónap végéig követi a példájukat. A miniszterek megvitatták továbbá, hogy mennyi ideig kell fenntartani a harmadik országbeli állampolgárok beutazására vonatkozó uniós utazási korlátozásokat, és milyen kritériumok és intézkedések alkalmazhatók a korlátozások feloldásának megkezdését követően. Konszenzus alakult ki azzal kapcsolatban, hogy egyértelmű kritériumok mentén kialakított egységes megközelítésre van szükség az EU-ba irányuló nem alapvetően szükséges utazásokra vonatkozó korlátozások fokozatos feloldásához, és felkérték a Bizottságot, hogy tegyen javaslatot a külső határokon alkalmazott korlátozások összehangolt módon történő megszüntetéséhez vezető lépésekre.

A járványügyi helyzet tekintetében az EU+ térségen belül folyamatosan kedvező tendencia figyelhető meg. Az elmúlt 14 napban – néhány régió kivételével – az EU+ térségben 100 000 lakosonként kevesebb mint 100 új fertőzésről számoltak be. A május 13-i közleménnyel és az abban foglalt ajánlásokkal összhangban most úgy tekinthető, hogy minden tagállam eljutott legalább a közleményben említett 1. szakaszba (azaz elkezdték az utazási korlátozások és a belső határellenőrzések részleges feloldását).

Több tagállam már feloldotta a belső határellenőrzéseket és az EU-n belüli szabad mozgásra vonatkozó korlátozásokat, köztük az ilyen mozgást követő járványügyi zárlatra vonatkozó követelményeket is, más tagállamok pedig 2020. június 15-től tervezik ezt megtenni. A Bizottság határozottan arra ösztönzi a többi tagállamot, hogy 2020. június 15-ig véglegesítsék a belső határellenőrzések és az EU-n belüli szabad mozgásra vonatkozó korlátozások megszüntetésére irányuló eljárást.